
AVIZ

asupra  propunerii legislative pentru  modificarea  art.4, lit.a), pct.1 din Legea nr.415/2002 privind organizarea şi funcţionarea Consiliului Suprem de Apărare a Ţării
                În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru  modificarea  art.4, lit.a), pct.1 din Legea nr.415/2002 privind organizarea şi funcţionarea Consiliului Suprem de Apărare a Ţării, trimisă cu adresa nr.Pl.x.757 din 28 noiembrie 2007, înregistrată cu nr. 31/1258 din 29 noiembrie 2007.
    În conformitate cu dispoziţiile art.75 din Constituţia României, republicată şi ale art.92 alin. (8) din Regulamentul Camerei Deputaţilor, republicat, Camera Deputaţilor este prima  Cameră sesizată . 

               Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din 3 decembrie 2007. Membrii comisiei au examinat propunerea legislativă supusă avizării, expunerea de motive şi avizul negativ al Consiliului Legislativ nr.1576 din 16.11.2007. Cu acest prilej, membrii Comisiei au constatat că există diferenţe între sintagmele propuse şi cele precizate  de legea fundamentală, precum şi de legile specifice în domeniu, care le reglementează ca noţiuni distincte. Astfel,  modificările propuse nu sunt în concordanţă cu prevederile art.119 din Constituţia României, republicată,  potrivit cărora  Consiliul Suprem de Apărare a Ţării organizează şi coordonează unitar activităţile care privesc apărarea ţării şi securitatea naţională.....De asemenea, art.1 din Legea nr.45/1994 defineşte apărarea naţională ca fiind ansamblul de măsuri şi activităţi adoptate şi desfăşurate de statul român în scopul de a garanta suveranitatea naţională, independenţa şi unitatea statului, integritatea teritorială a ţării şi democraţia constituţională, iar potrivit prevederilor art.5 alin.(3) din  Legea nr.473/2004 privind planificarea apărării, Strategia naţională de apărare a României, cuprinde : definirea intereselor şi obiectivelor naţionale de securitate, evaluarea mediului internaţional de securitate...direcţiile de acţiune şi principalele modalităţi pentru asigurarea securităţii naţionale a României în cadrul Alianţei. 
                   În urma dezbaterilor, Comisia, în unanimitate, a hotărât avizarea negativă a propunerii legislative .

În raport de obiectul şi conţinutul său, propunerea legislativă face parte din categoria legilor organice.

